**Ulwisisa Kotlo ya Taolo**

**Kotlo ya Taolo**

Ke sefe se setjha?

**10 Pherekgong 2023 - Na o fumane tsebiso ya Kotlo ya Taolo ya Lekgetho la Lekeno la Motho ka Bomong?**  
  
Ha jwale re na le batho ba bangata ba re letsetsang. Ka kopo sebedisa dikanale tsa rona tsa dijithale kapa [eFiling](https://secure.sarsefiling.co.za/app/login) ho qoba ho emela moemedi wa rona wa Contact Centre nako e telele.

Ebang o fumane tsebiso ya Kotlo ya Taolo ya Lekgetho la Lekeno la Motho ka Bomong, o fumane sena ka lebaka la nyehelo e morao ho nako kapa ho se nyehele ha e le nngwe kapa ho feta tsa Dikgutliso tsa Lekgetho la Lekeno.

Ho lokisa sena, ka kopo nehelana ka dikgutliso tsohle tse morao kapelenyana ka moo ho kgonehang ka teng. Ho hloleha ho etsa seo ho ka baka hore ho be le tswala le dikotlo tse iphetaphetang ho fihlela o ikobela. Ho fumana lesedi le leng, sheba lesedi le websaeteng ena kapa o kene profaeleng ya hao ya eFiling ho boha tsebiso ya hao ya taolo e etseditsweng wena feela. O ka nehelana ka dikgutliso tsa hao tse morao ka [eFiling](https://secure.sarsefiling.co.za/app/login), SARS MobiApp, kapa ka ho etsa tlhophiso ya kopano le Moemedi wa Lekala.

**17 Pudungwana 2022 - Tsebiso**

SARS e hlokometse hore ba bang ba balefalekgetho e ka nna ya ba ba fumane mangolo a dikotlo tsa taolo / di-SMS ka phoso. Re ntse re fuputsa taba ena mme re tla buisana le balefalekgetho ba amehileng ka nako e sa fediseng pelo. Re kopa tshwarelo bakeng sa tshitiso efe kapa efe e bileng teng.

**10 Pudungwana 2022 – Dikotlo tsa taolo bakeng sa nehelo e morao ho nako ya dikgutliso tsa lekgetho**  
  
Ho tloha ka la 1 Tshitwe 2022\*, dikotlo tsa taolo tse mabapi le nyehelo e morao ho nako ya dikgutliso tsa lekgetho di tla o ama ebang kgutliso e le nngwe kapa ho feta tse dilemo tsa ho tloha ho 2007 ho isa ho 2020 di ntse di le morao. Pele ho phetoho ena, balefalekgetho ba ne ba jara boikarabelo ba dikotlo tsa taolo tsa nyehelo e moaro ho nako ha feela ba ne ba na le dikgutliso tse pedi kap ho feta tse morao bakeng sa dilemo tsena tsa lekgetho.

\*Tsebiso ya Koranta ya Mmuso ya 1531, e phatlaladitsweng Koranteng ya Mmuso ya No. 45540 ka la 26 Pudungwana 2021

Kotlo ya Taolo ke eng?

Kotlo ya Taolo ("admin penalty") ke kotlo e leshwang tlasa karolo ya 210 ya Molao wa Taolo ya Lekgetho (TAA). TAA e laela hore mefuta e fapaneng ya ho se ikobele tefo ya lekgetho e fumane kotlo ya bokaalo bo itseng bo tsepameng ba dikotlo tsa taolo.

**Diketsahalo tsa ho se ikobele di angwa ke bokaalo bo tsepameng ba kotlo:**

**Batho ka bomong ba bona (Lekgetho la Lekeno la Motho) -**

Ho tloha ka la **1 Tshitwe 2022** ebang motho a hloleha ho fana ka dikgutliso tsa lekgetho la lekeno tsa dilemo tsa ho tloha ho 2007 ho ya pele, ebile moo motho ya jwalo a nang le kgutliso e le nngwe kapa ho feta tsa lekgetho la lekeno tse ntseng di le morao.

**Dikhampani (Lekgetho la Lekeno la Kgwebo) -**

Bakeng sa dikhampani ho tla ba le kotlo moo khampani e hlolehileng ho fana ka kgutliso ya lekgetho la lekeno ka nako eo ho neng ho hlokeha ka yona ho latela Molao wa Lekgetho la Lekeno bakeng sa dilemo tsa hlahlobo tse fellang ka 2009 le dilemong tse latelang, moo SARS e fileng khampani eo tseko ya makgaolakgang e buang ka tsebiso eo ya setjhaba e hlokang hore ho fanwe ka kgutliso eo e morao ya lekgetho la lekeno mme khampani eo e hlolehile ho fana ka kgutliso eo matsatsing a 21 a kgwebo ka mora hore tseko eo ya makgaolakgang e ntshuwe.

**Keletso ya Bohlokwa:** Ho sa natswe hore o dumellana kapa o hanana le kotlo ya taolo, o eletswa hore o nehelane ka kgutliso ya hao e morao ho thibela hore ho se be le dikotlo tse ding tsa taolo. Kotlo ena e tla dula e kenngwa kgwedi le kgwedi ha o sa kgutlise ditokomane tsa hao tsa lekgetho ho fihlela boholong ba dikgwedi tse 35.   
  
Bokaalo ba kotlo e tlang ho kenngwa bo itshetlehile hodima lekeno le lefiswang lekgetho la molefalekgetho mme le ka ba pakeng tsa R250 ho isa ho R16 000 ka kgwedi le bakeng sa kgwedi ka nngwe ha ho sa ikobelwe hona ho ntse ho tswela pele.

Dikotlo tsa taolo di etsahala kgwedi ka nngwe ha molefalekgetho a sa ikobeleng tefo ya lekgetho mme sena se ka ba sa fihla nakong ya dikgwedi tse 35. Kotlo ka nngwe e iphethang e tla ba le nomoro e ikgethang ya transekshene.  
  
Hlokomela: Seteitemente sa Akhaonto ya Kotlo (APSA) ha se sa tla romelwa le tsebiso ya kotlo ya hlahlobo. Molefalekgetho a ka kopa APSA ka tsela ena:

* [Ka eFiling ho ba ingodisitseng ho ba basebedisi ba eFiling](http://www.sarsefiling.co.za/)
* Ka ho letsetsa  [SARS Contact Centre](https://www.sars.gov.za/contact-us/contact-centre/)ho 0800 00 SARS (7277)
* Lekaleng la SARS. (Hopola ho etsa tlhophiso ya kopano.)

Ho etsahalang ebang ke sa dumellane le Kotlo?

Molefalekgetho a ka fana ka foromo ya Kopo ya Phokotso [(RFR](https://www.sars.gov.za/individuals/what-if-i-do-not-agree/request-for-remission-of-administrative-non-compliance-penalty/)) ebang a hanyetsana le kotlo efe kapa efe e bileng teng ka lebaka la ho se ikobele tefo ya lekgetho. Molefalekgetho o tlameha ho fana ka mabaka a ho se ikobele hore kopo e nkelwe hloohong. Ebang Kopo ya Phokotso e sa dumellwa kapa ho dumelletswe karolwana ya yona feela, o ka nna wa ngongorehela qeto e entsweng ke SARS mme o ka etsa boipiletso kgahlano le qeto eo ebang o sa dumellane le sephetho sa motjha wa ngongoreho. Ka kopo sheba leqephe le mabapi le Dingongoreho le Boipiletso ho fumana lesedi le leng le mabapi le ka moo o ka kenyang kganyetsano ya Kotlo ya Taolo ka teng. Ka kopo hlokomela hore o ka se sebedise motjha wa dingongoreho pele o kenya RFR (Kopo ya Phokotso) le hore e mamelwe pele. Ha SARS e ntse e sebetsana le RFR/ngongoreho/boipiletso, SARS e ka nna ya fanyeha kotlo kapa karolwana ya yona.

Nka kenya RFR (Kopo ya Phokotso) jwang?

O ka kopa foromo ya Kopo ya Phokotso tjena:

* Ka [eFiling](http://www.sarsefiling.co.za/) ho ba ingodisitseng ho sebedisa eFile; kapa
* Lekaleng la SARS. Hopola ho etsa tlhophiso ya kopano.

Ebe nka kenya RFR (Kopo ya Phokotso) jwang?

O ka fana ka foromo ya Kopo ya Phokotso tjena:

* Ka [eFiling](http://www.sarsefiling.co.za/) ho ba ingodisitseng ho sebedisa eFile; kapa
* Lekaleng la SARS. Hopola ho etsa tlhophiso ya kopano.

Ke lefa Kotlo ya ka ya Taolo jwang?

O ka lefa kotlo ya hao ya taolo ka ho sebedisa e nngwe ya dikanale tse teng tsa tefo. **Ka kopo hlokomela:**

* Ebang o sa kgone ho fana ka tefo 'hang feela' ho qeta sekoloto sa hao sa kotlo ya taolo, o ka nna wa etsa ditlhophiso tsa ho se lefa hamoraonyana le SARS.

Ho tla etsahalang ebang ke sa lefe Kotlo ya ka ya Taolo?

Ebang Kotlo ya Taolo e sa leshwe, SARS e tla kgetha moemedi (ya kang mongamosebetsi wa hao) ho bokella tjhelete ena boemong ba yona. Tobetsa mona ho fumana tse ngata.